b'\n_START_ARTICLE_\nMiho Klai\xc4\x87\n_START_SECTION_\n\xc5\xbdivotopis\n_START_PARAGRAPH_\nMiho Klai\xc4\x87 rodio se je 1829. godine u Dubrovniku, u obitelji oca Petra Klai\xc4\x87a (1790.-1861.) i majke Ane, ro\xc4\x91. Radinkovi\xc4\x87 (1794.-1881.). Doktorirao je arhitekturu u Padovi. Kao \xc4\x8dlan Narodne stranke bio je zastupnik u Dalmatinskom saboru i \xc4\x8dlan Zemaljskog odbora. Jedan je od osniva\xc4\x8da te predsjednik Matice dalmatinske i narodnja\xc4\x8dkoga glasila Il Nazionale. _NEWLINE_Unato\xc4\x8d progonima austrijske vlasti, cijeloga \xc5\xbeivota borio se za uvo\xc4\x91enje hrvatskoga jezika u \xc5\xa1kolstvo i upravu te zahtijevao stvarno upravno sjedinjenje Kraljevine Dalmacije s Kraljevinama Hrvatskom i Slavonijom._NEWLINE_Miho Klai\xc4\x87 je mnogo pridonio izgradnji novih bolnica u Zadru (1882.), \xc5\xa0ibeniku (1883.) i Dubrovniku (1888.).\n_START_SECTION_\nObitelj\n_START_PARAGRAPH_\nSa suprugom Anom Marijom (ro\xc4\x91. Ba\xc5\xa1a) imao je dvojicu sinova, Petra (1862.-1910.), pravnika i zastupnika u Dalmatinskom saboru, i mla\xc4\x91eg sina Ljubu (1871.-1935.) koji je bio poznati kirurg u Zadru i Splitu, a krsni kum bio mu je Josip Juraj Strossmayer, i k\xc4\x87er Anu. Miho Klai\xc4\x87 bio je punac poznatom lije\xc4\x8dniku i voditelju dubrova\xc4\x8dke i zadarske bolnice, dr Emanuelu Luxardu (1848.-1905.), osobi talijanskog podrijetla koja je podupirala hrvatski narodni preporod.'